ครม. เห็นชอบรับแผนฟื้นฟู ขสมก.ปี 62 บริหารหนี้ 1.18 แสนล้าน ปรับโครงสร้างองค์กร พร้อมหารายได้หวังเริ่มมีกำไรปีในปี 2566
นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยภายหลังประชุมคณะรัฐมนตรีว่า ที่ประชุมเห็นชอบแผนฟื้นฟูกิจการขององค์การขนส่งมวลชนกรุงเทพ(ขสมก.) ปี 2562 โดยเน้นการปรับปรุงเพิ่มประสิทธิภาพ ทั้งด้านบุคลลากรและรถ ปัจจุบัน ขสมก.มีพนักงาน 13,500 คน มีรถ 2,600 คัน ซึ่งทั้งหมดอายุการใช้งานเกิน 20 ปี เฉลี่ยมีอัตราส่วนพนักงานต่อรถ 1 คันที่ ร้อยละ 5.14 อัตราการขึ้นค่าจ้างที่ร้อยละ 6.5 ต่อปี โดยในแผนฟื้นฟูตั้งเป้าลดปริมาณบุคลากรให้เหลืออัตราส่วนร้อยละ 2.75 ต่อ รถ 1 คัน ในปี 2565 ผ่านโครงการเออรรีรีไทม์ วงเงิน 6,000 ล้านบาท และการจ้างงานบุคลากรที่มีความเชี่ยวชาญด้านเทคโนโลยีเพิ่มขึ้นแทนอัตรากำลังเดิม        ด้านการเพิ่มประสิทธิภาพการเดินรถและหารายได้นั้น ขสมก.จะมีการจัดหารถใหม่ทั้งรูปแบบการเช่าและการซื้อ อีกจำนวน 3,000 คัน โดยเป็นรถที่ใช้พลังงานทางเลือก อย่าง NGV/ไฟฟ้า/และไฮบริด การปรับปรุงประสิทธิภาพสถานีเดินรถ อาทิ อู่มีนบุรี อู่บางเขน เป็นต้น         ทั้งนี้ ในส่วนของการบริหารจัดการหนี้นั้น ปัจจุบัน ขสมก.มีหนี้สะสมอยู่ 118,000 ล้านบาท ซึ่งในส่วนนี้รัฐบาลจะเป็นผู้จัดการดูแลทั้งหมด โดยหากดำเนินการตามแผนฟื้นฟูในภาพรวมทั้งหมดได้จะทำให้ ขสมก.กลับมามีกำไรอีกครั้งในปี 2566 #แผนฟื้นฟู ขสมก.  #คณะรัฐมนตรี  #สำนักข่าว #กรมประชาสัมพันธ์